Þórdís J. Sigurðardóttir forstöðumaður norrænna fjárfestinga hjá Baugi Group

Þórdís J. Sigurðardóttir er forstöðumaður norrænna fjárfestinga hjá Baugi Group og nýkjörinn stjórnarformaður Dagsbrúnar hf., sem er móðurfélag OG fjarskipta og 365 miðla. „Í starfi mínu hjá Baugi felst stór hluti þess að vera í stjórnun félaga sem Baugur á í og fylgja eftir aðkomu okkar að fyrirtækjunum. Þau félög sem ég á sæti í stjórn eru Hagar, Merlin, Mosaic Fashion og Dagsbrún, sem er nýtilkomið. Mjög spennandi tímar eru fram undan hjá Dagsbrún og mikið að gerast í fyrirtækjunum, eins og sjálfsagt flestir hafa tekið eftir. Ég er ekki starfandi stjórnarformaður í Dagsbrún en er í nánu sambandi við stjórnendur við að móta stefnuna í framtíðinni og fylgist vel með því sem er að gerast, eins og ég geri reyndar í öllum þeim félögum þar sem ég sit í stjórn.

Dagsbrún hefur nokkra sérstöðu, en þar er verið að skoða útrás á mörgum vígstöðvum, ekki síst í fjölmiðlageiranum þar sem 365 miðlar hafa verið í forystu um nýjungar og framfarir. Mikil gróska er í starfinu sem sést meðal annars á stofnun nýju sjónvarpsstöðvarinnar NFS. Ég hafði unnið að rágjafastörfum fyrir OG fjarskipti og 365 miðla og þekkti vel til mála þegar ég tók sæti stjórnarformanns Dagsbrúnar. Þá má nefna að nýverið keyptum við Saga-film, sem er fyrirtæki sem einnig býður upp á mikla möguleika í útrás, sérstaklega með sameiningunni við Storm, en við það varð til öflugt félag í kvikmyndaframleiðslu og auglýsingagerð, sem er vel í stakk búið til að takast á við stór erlend verkefni.

Hvað varðar stjórnarsetu mína í Merlin í Danmörku þá er það dálítið öðru vísi heldur en Dagsbrún, sem er rekið er með góðum hagnaði. Merlin var rekið með miklu tapi. Þar þarf að snúa rekstrinum við og endurskipuleggja og markaðssetja upp á nýtt og er það verk þegar hafið. Félagið hafði verið rekið af miklu áhugaleysi fyrri eiganda og var einstök tilfinning að finna fyrir þeim mikla velvilja sem við fengum frá starfsmönnum. Greinilegt var að þeir voru orðnir þreyttir á áhugaleysinu og fögnuðu nýjum eigendum sem höfðu raunverulegan áhuga á því að breyta vörn í sókn. Þessi mismunandi staða félaganna þar sem ég sit í stjórn og víðtækt svið þeirra gerir starf mitt mjög fjölbreytt.“

Þórdís ólst upp í Stykkishólmi. Eftir nám hér heima, þar sem hún lauk M.A. prófi í félagsfræði og B.A. prófi í stjórnmálafræðum, lá leið hennar til Belgíu þar sem hún lauk MBA-prófi í Vlerick árið 2001. Áður en Þórdís hóf störf hjá Baugi var hún framkvæmdastjóri MBA-náms við Háskólann í Reykjavík og þar áður starfsmannastjóri hjá EJS.

Þórdís er mikil fjölskyldumanneskja: „Eiginmaður minn er Kristján Vigfússon, sem er sjálfstætt starfandi ráðgjafi og auk þess í MBA-námi. Við eigum þrjú börn sem eru á aldrinum 7 til 19 ára. Fjölskyldan reynir að vera mikið saman og sameiginlegt áhugamál fjölskyldunnar er skíði. Það er erfitt að finna eitt áhugamál fyrir alla þegar börnin eru á mismunandi aldri, en það hefur tekist með skíðin og við reynum að fara í eina skíðaferð á ári og ætlum í vetur til Selva á Ítalíu. Við eigum sumarbústað við Geysi í Haukadal og þar eigum við margar af okkar bestu stundum. Þar er verið að skipuleggja golfvöll, þannig að ég sé alveg fyrir mér að fjölskyldan muni sameinast í golfinu í framtíðinni og eru einstaka fjölskyldumeðlimir þegar byrjaðir. Við bjuggum erlendis í fjögur ár og höfum gaman af að ferðast, sérstaklega börnin. Sjálf er ég er mikið á ferðinni í mínu starfi, en yfirleitt eru þetta mjög stuttar ferðir, sem gerir það bærilegra að vera burtu frá fjölskyldunni.“

Nafn: Þórdís J. Sigurðardóttir.

Fæðingarstaður: Reykjavík, 2. 2. 1968

Foreldrar: Sigurður A. Hreiðarsson og Gréta Sigurðardóttir.

Maki: Kristján Vigfússon.

Börn: Jökull, 19 ára, Svanhildur, 11 ára, Vigdís, 7 ára.

Menntun: M.A. próf í félagsfræði, B.A. próf í stjórnmálafræðum, MBA próf frá Vleric í Belgíu.